
BOSNA I HERCEGOVINA
REPUBLIKA SRPSKA
OKRUŽNI SUD U BANJALUCI
Broj: 011-0- Su-V- 21-000 070 - 1
Banjaluka, 1. 3. 2023. godine








KODEKS PROFESIONALNOG PONAŠANJA ZAPOSLENIKA U OKRUŽNOM SUDU U BANJALUCI


	



                                               





Banjaluka, mart 2023. godine
BOSNA I HERCEGOVINA
REPUBLIKA SRPSKA
OKRUŽNI SUD U BANJALUCI
Broj: 011-0- Su-V- 21-000 070 - 1
Banjaluka, 1. 3. 2023. godine

 
Na osnovu člana 48. stav 2. Zakona o sudovima Republike Srpske (“Službeni glasnik Republike Srpske”, broj 37/12, 44/15 i 100/17), člana 8. tačka i) Pravilnika o unutrašnjem sudskom poslovanju (“Službeni glasnik Republike Srpske”, broj 9/14,71/17, 67/18 i 6/19), te člana 15. tačka j) Pravilnika o unutrašnjoj organizaciji i sistematizaciji radnih mjesta u Okružnom sudu u Banjaluci (broj 011-0-Su-15-000-826, sa izmjenama) predsjednica Okružnog suda u Banjaluci, donosi


KODEKS PROFESIONALNOG PONAŠANJA ZAPOSLENIKA U OKRUŽNOM SUDU U BANJALUCI

OPŠTE ODREDBE
Član 1.
Ovim Kodeksom uređuju se pravila, principi i standardi ponašanja kojih su se dužni pridržavati u obavljanju svojih radnih dužnosti svi zaposleni u Okružnom sudu u Banjaluci ( u daljem tekstu Sud) koji nisu nosioci pravosudne funkcije - odnosno svi koje ne imenuje Visoko sudsko i tužilačko vijeće Bosne i Hercegovine (u daljem tekstu: radnik). Kodeksom se takođe daju smjernice za osiguranje stručnog, savjesnog, efikasnog, nepristrasnog i nediskriminisanog obavljanja poslova i odnosa prema strankama, sprečavanje sukoba interesa i nepotizma, očuvanja ugleda Suda, te osiguranje nadzora nad primjenom Kodeksa i postupanja u slučaju njegovog nepoštivanja. 


ETIČKI PRINCIPI
Član 2.
Zaštita javnog interesa i integriteta pravosuđa. Radnik je dužan da u obavljanju svojih dužnosti štiti javni interes i svojim ponašanjem doprinosi očuvanju i unapređenju povjerenja javnosti u njegov vlastiti, kao i integritet, nezavisnost i efikasnost Suda i integritet pravosuđa u cjelini.

Nepristrasnost i postupanje bez predrasuda. Radnik mora svoje dužnosti obavljati nepristrasno i prema svim strankama u postupcima pred Sudom odnositi se isključivo u skladu sa zakonom i propisanim pravilima postupanja, te voditi računa da njegovo ponašanje ne pruža nikakav osnov koji bi mogao izazvati sumnju u njegovu nepristrasnost. 

Zakonito, stručno i savjesno postupanje. Radnik svoje dužnosti mora obavljati u skladu sa ustavom i zakonom, jačajući principe vladavine zakona i sprečavanja sukoba interesa i korupcije, te postupati savjesno, stručno, efikasno, blagovremeno i ekonomično i odgovorno u odnosu prema nosiocima pravosudne funkcije i radnicima, kao i prema strankama.

DEFINICIJE
Član 3.
Bliski srodnik je bračni i vanbračni partner, dijete, majka, otac, usvojilac i usvojenik radnika ili bilo koje drugo lice koje sa njim živi u istom domaćinstvu.

Srodnik je bliski srodnik, srodnik u pravoj liniji, srodnik u pobočnoj liniji do trećeg stepena, srodnik po tazbini do drugog stepena i dijete bračnog i vanbračnog druga.

Interesno povezano lice je svako lice koje je sa radnikom u poslovnim, političkim ili drugim bliskim ličnim odnosima koji bi mogli uticati na zakonitost, nepristrasnost i transparentnost rada radnika.

Privatni interes radnika uključuje, ali se ne ograničava na, bilo koju materijalnu i nematerijalnu korist za njega, njegove bliske srodnike, lica ili organizacije sa kojim on ima ili je imao bliske lične, poslovne ili političke odnose. 

Bliski lični odnosi uključuju, ali se ne ograničavaju, na porodične odnose, prošla ili sadašnja prijateljstva i neprijateljske odnose.

Poslovni odnosi podrazumijevaju odnose između pravnih i fizičkih lica u obavljanju bilo kakvih ekonomskih, finansijskih i drugih poslova i transakcija.

Politički odnosi podrazumijevaju članstvo u političkoj stranci ili odnose između članova iste političke stranke ili koalicije.

Poklon je privatni poklon i poklon u direktnoj i indirektnoj vezi sa obavljanjem radne dužnosti. Poklon može biti novčani ili u novčanoj protivrijednosti, npr. u obliku hartija od vrijednosti, plemenitih metala, umjetnina te u formi nekretnina ili pokretne imovine, između ostalog. Druge koristi (pogodnosti i usluge) mogu da uključuju putovanja, stipendije, gostoprimstva, popuste, pozajmice i kredite, nasljedstva, besplatne usluge, oprost duga, itd.

Stvarni sukob interesa je sukob koji nastaje između javnog interesa, koji se štiti obavljanjem radne dužnosti u Sudu i privatnog interesa radnika, koji može neprimjereno uticati na obavljanje njegovih radnih dužnosti. Za ispravno shvatanje stvarnog sukoba interesa, potrebno je razumjeti da za njegovu identifikaciju nije bitna činjenica da li je u konkretnoj situaciji došlo do povrede radne dužnosti, odnosno neprimjerenog uticaja, već samo da postoji sukob između privatnog i javnog interesa.

Prividni sukob interesa je situacija u kojoj se čini da bi privatni interes radnika mogao neprimjereno uticati na obavljanje njegovih radnih dužnosti, ali to zapravo nije slučaj. Identifikovanje prividnog sukoba interesa je veoma važno ne samo zbog činjenice da se ovaj sukob interesa često može prerasti u stvarni sukob interesa, nego i zbog njegovog mogućeg uticaja na gubljenje povjerenja javnosti u integritet Suda i pravosuđa u cjelini.

Potencijalni sukob interesa postoji onda kada su privatni interesi radnika takve prirode da bi mogli dovesti do sukoba interesa ukoliko bi u budućnosti došlo do uključivanja radnika u obavljanje određenih poslova i zadataka. Nesumnjivo je da u ovoj situaciji ne postoji stvarni sukob interesa, ali identifikovanje potencijalnog sukoba interesa je neophodno za sprečavanje stvarnog sukoba interesa u slučaju preuzimanja određenih dužnosti.

Nepotizam je posebna vrsta sukoba interesa. Iako izraz ima širu upotrebu, njegovo značenje odražava situaciju u kojoj lice upotrebljava svoja ovlaštenja kako bi ostvarilo određenu prednost za srodnika ili interesno povezano lice. Zabrana nepotizma se odnosi prvenstveno na sprečavanje zloupotrebe svog položaja, a da bi se omogućila korist za srodnika ili interesno povezano lice. 

Komunikacija ex parte je svaka komunikacija u vezi sa postupkom sa bilo kojom strankom ili njenim zastupnikom u postupku koji se vodi pred Sudom bez prisustva druge strane. Osnovni koncept pravednog suđenja zasniva se na mogućnosti da stranka istovremeno odgovori na argumente suprotne strane. 

Mobing predstavlja specifičnu formu nefizičkog uznemiravanja na radnom mjestu koje podrazumijeva ponavljanje radnji kojima jedno ili više lica psihički zlostavlja i ponižava drugo lice, a čija je svrha ili posljedica ugrožavanje njegovog ugleda, časti, dostojanstva, integriteta, degradacija radnih uslova ili profesionalnog statusa.

Uznemiravanje je svako neželjeno ponašanje kojim se želi povrijediti dostojanstvo osobe ili grupe osoba i stvoriti zastrašujuće, neprijateljsko, degradirajuće, ponižavajuće ili uvredljivo okruženje ili kojim se postiže takav učinak. 

Seksualno uznemiravanje je svaki neželjeni oblik verbalnog, neverbalnog ili fizičkog ponašanja seksualne prirode kojim se želi povrijediti dostojanstvo osobe ili grupe osoba, ili kojim se postiže takav učinak, naročito kad to ponašanje stvara zastrašujuće, neprijateljsko, degradirajuće, ponižavajuće ili uvredljivo okruženje.

STRUČNO, SAVJESNO I EFIKASNO OBAVLJANJE POSLOVA
Član 4. 
Radnik je dužan u obavljanju svojih radnih obaveza primjenjivati zakone i druge, na zakonu zasnovane propise, te postupati savjesno, stručno, efikasno, blagovremeno i ekonomično, vodeći računa o javnom interesu i interesu stranaka u postupku pred Sudom. 

Radnik je dužan svoje poslove obavljati bez diskriminacije, što podrazumijeva da nikada ne smije uticati, niti pokušati da utiče na raspodjelu i postupanje u predmetima po utvrđenom redoslijedu. Radnik je posebno dužan dosljedno primjenjivati pravila o automatskoj dodjeli predmeta i ne smije namjerno mijenjati, falsifikovati, uništiti i propustiti da unese podatke u bilo koje evidencije koje su pod njegovom kontrolom, osim u skladu sa propisima i pravilima struke. 

Radnik je dužan da materijalna i finansijska sredstva koja su mu povjerena u vršenju poslova koristi namjenski, ekonomično i efikasno, isključivo za obavljanje radnih dužnosti. Radniku nije dozvoljeno korištenje imovine Suda u privatne svrhe.

U obavljanju svojih poslova, radnik ne smije zahtijevati pristup informacijama koje mu nisu potrebne za obavljanje njegovih poslova i ne smije korisiti one informacije koje su mu službeno dostupne radi sticanja pogodnosti za sebe, za svoje srodnike i interesno povezana lica.

U obavljanju svojih poslova, radnik je dužan izvršavati naloge pretpostavljenog, osim u slučaju kada bi izvršenje takvog naloga bilo protivno zakonu ili kada je nalog očigledno u suprotnosti sa pravilima struke i etičkim standardima ponašanja.

Ukoliko radnik smatra da bi izvršenje naloga pretpostavljenog bilo protivno zakonu, ili da je nalog očigledno u suprotnosti sa pravilima struke i etičkim standardima ponašanja, dužan je odbiti izvršenje takvog naloga i o tome pisanim putem obavijestiti sekretara suda. 

Ukoliko sekretar suda pisanim putem potvrdi nalog, a radnik i dalje smatra da postoje razlozi za odbijanje njegovog izvršenja, radnik je dužan o tome obavijestiti predsjednika suda koji će donijeti konačnu odluku o izvršenju naloga. 

U kontaktu sa strankama radnik je dužan da postupa profesionalno, ljubazno i pristojno, poštuje ličnost i dostojanstvo stranke, pokaže zainteresiranost i strpljenje posebno sa neukom strankom, te licima sa invaliditetom i licima sa posebnim potrebama.

Radnik koji vrši poslove davanja informacija, dužan je da blagovremeno i tačno daje podatke i informacije u skladu sa propisima o slobodi pristupa informacijama, vodeći računa o pouzdanosti i tačnosti pruženih informacija. Prilikom pružanja informacija, radnik je posebno dužan da vodi računa o zaštiti ličnih podataka u skladu sa propisima iz ove oblasti.

Radnik je dužan poštovati radno vrijeme Suda i koristiti ga za obavljanje radnih dužnosti. Za udaljavanje iz radnih prostorija, za vrijeme radnog vremena, radnik je dužan pribaviti odobrenje svog pretpostavljenog. Radnik je dužan blagovremeno obavijestiti svog pretpostavljenog i upravu suda o razlozima spriječenosti dolaska na posao.

Radnik je dužan da kontinuirano održava i unapređuje svoje znanje, vještine i lične kvalitete, u cilju adekvatnog obavljanja svojih poslova. Radnik je dužan da u okviru svog kontinuiranog obrazovanja i usavršavanja posveti dužnu pažnju pohađanju obuke o etici, integritetu i sprečavanju sukoba interesa u pravosuđu te redovno pohađa ovu obuku koju organizuje Sud, kao i obuku koju organizuju institucije nadležne za provođenje obuke za državne službenike i namještenike.

NEPRISTRASNOST I ZABRANA DISKRIMINACIJE
Član 5.
Radnik u obavljanju svojih dužnosti postupa bez predubjeđenja ili predrasuda po pitanju rase, boje kože, dobi, pola, vjeroispovjesti, nacionalnog porijekla, entitetskog državljanstva, političke opredijeljenosti, invaliditeta, bračnog stanja i promjene bračnog stanja, trudnoće, roditeljstva, seksualnog opredjeljenja, ili društvenog i ekonomskog statusa.

U obavljanju svojih dužnosti, radnik je dužan pristojno, obzirno i na jednak način odnositi se prema svim strankama. Radnik u izvršavanju svojih dužnosti neće riječima niti ponašanjem pokazivati naklonost ili predrasude prema bilo kom pojedincu ili grupi.

Radnik ne smije ispoljavati bilo kakvu vjersku, političku, nacionalnu ili drugu pripadnost za vrijeme vršenja radnih dužnosti.

Radnik će u svojim ličnim odnosima s pripadnicima pravne profesije izbjegava situacije koje bi opravdano mogle izazvati sumnju u njegovu nepristrasnost.

Radnik je dužan voditi računa da njegova komunikacija sa strankama u postupku i drugim licima ne dovodi u sumnju njegovu nezavisnost i nepristrasnost i da njegovim ponašanjem ne daje povoda za sumnju u njegovu pristrasnost.

Radnik bi morao odbaci pokušaj bilo koje strane u postupku pred Sudom da sa njim stupi u komunikaciju ex parte, vodeći računa o ovoj zabrani čak i kada se čini da je komunikacija ex parte efikasnija i praktičnija. U opravdanim i hitnim slučajevima, radnik može stupiti u komunikaciju ex parte ukoliko procijeni da nijedna strana neće imati proceduralne i suštinske koristi od ovakve komunikacije, te ako o komunikaciji ex parte obavijesti sve strane u postupku i pruži im mogućnost odgovora. Preporučuje se da radnik o komunikaciji ex parte sačini službenu zabilješku i obavijesti svog pretpostavljenog. 

SPREČAVANJE SUKOBA INTERESA
Član 6.
Radnik je dužan da svoje poslove obavlja na zakonit i nepristrasan način, što između ostalog podrazumijeva sprečavanje sukoba između njegovog privatnog interesa i radne dužnosti. Radnik je dužan da izbjegava svaki oblik ponašanja kojim bi mogao dati prednost svom privatnom interesu u odnosu na radnu dužnost.

Radnik je dužan da prihvati odgovornost za identifikovanje, sprečavanje i rješavanje sukoba interesa. Ukoliko sukob interesa nije moguće izbjeći, radnik mora poduzeti neophodne korake kako bi na primjeren način upravljao identifikovanim sukobom interesa, što, između ostalog, podrazumijeva odricanje od privatnog interesa, prijavljivanje sukoba interesa i traženje izuzeća iz postupka donošenja i provođenja službenih odluka. 

Imajući u vidu činjenicu da je najčešće samo radnik svjestan postojanja sukoba između njegovog privatnog i javnog interesa, lično je odgovoran za sprečavanje sukoba interesa i dužan da:

· uvijek vodi računa o situacijama koje ga mogu dovesti do sukoba interesa sa njegovom radnom dužnošću,
· uvijek, kada je to moguće, preduzme odgovarajuće mjere kako bi izbjegao sukob interesa, što podrazumijeva i odricanje od privatnog interesa,
· ukoliko sukob interesa nije moguće izbjeći, objelodani sukob interesa svom nadređenom i traži izuzeće iz postupanja u predmetima u kojima smatra da postoji sukob interesa, te
· postupi po nalogu nadređenog kako bi spriječio sukob interesa.

Radnik će zatražiti svoje izuzeće iz postupanja u predmetima i u situaciji kada određene okolnosti mogu izazvati samo sumnju u njegovo nepristrasno postupanje.

Radnik treba voditi računa da njegovi prijateljski odnosi sa članovima pravne struke, uključujući advokate i notare, kod stranaka u postupku i opšte javnosti ne stvaraju percepciju o postojanju sukoba interesa. 

Radnik ne smije neprikladno koristiti ili prijetiti korištenjem svog položaja u Sudu, a u svrhu ostvarivanja kako svog tako i privatnog interesa drugog lica.

Radnik je dužan da aktivno učestvuje u sprovođenju mjera za sprečavanje sukoba interesa u Sudu i predsjedniku suda ukaže na postojanje privatnih interesa drugih zaposlenika koji mogu da dovedu do sukoba interesa i narušavanja integriteta Suda.

POLITIČKA NEUTRALNOST
Član 7.
Radnik je dužan da se u obavljanju svojih radnih dužnosti pridržava principa političke neutralnosti i ne dozvoli bilo kakav politički uticaj na obavljanje njegovoh poslova.

Radnik može biti član političke stranke, ali ne može biti član upravnih i drugih odbora političkih stranaka i ne smije da slijedi uputstva političkih stranaka u obavljanju radnih dužnosti. Radnik je dužan prije stupanja na rad u Sud dati ostavku i biti razrješen dužnosti u upravnim i drugim odborima političkih stranaka.

U službenim prostorijama Suda radnik ne smije da nosi i ističe simbole političkih stranaka, niti njihov propagandni materijal, te da javno ispoljava svoje uvjerenje vezano za političke stranke i njihovo djelovanje.

Radnik ne smije da utiče na političko opredjeljenje drugih radnika u Sudu niti ih na bilo koji način nagovarati na pridruživanje članstvu u političkoj stranci. 

U vrijeme izborne kampanje radnik neće preduzimati aktivnosti koje bi mogle dovesti u pitanje njegovu nepristrasnost u obavljanju radnih dužnosti. Radnik koji privatno učestvuje u političkim aktivnostima ne smije dozvoliti da se njegovi politički stavovi i djelovanje miješaju sa obavljanjem njegove radne dužnosti, niti smije ove aktivnosti obavljati u radno vrijeme, te koristiti materijalna sredstva i informacije Suda.





NESPOJIVOST I OGRANIČENJA U POGLEDU POSLOVNIH I DRUGIH DODATNIH AKTIVNOSTI
Član 8.
Zabrana obavljanja druge službe i poslovnih aktivnosti koje su nespojive sa obavljanjem radnih dužnosti radnika regulisane su zakonima o državnoj službi, o čemu je radnik dužan voditi računa i postupati u skladu sa zakonskim ograničenjima u pogledu nespojivih dužnosti i aktivnosti.

Radnik ne smije obavljati dodatne plaćene ili neplaćene aktivnosti u Bosni i Hercegovini ili inostranstvu, ukoliko ove aktivnosti mogu da utiču ili izgledaju da mogu da utiču na nepristrasno i objektivno obavljanje njegovih službenih dužnosti. Radnik može, u sklopu svojih dodatnih aktivnosti, pružati usluge pravnom ili fizičkom licu, ukoliko one ne predstavljaju ili ne mogu dovesti do sukoba interesa sa njegovim radnim dužnostima. Pod dodatnim aktivnostima radnika podrazumijevaju se sve poslovne, naučne, obrazovne, stručne, kulturno-umjetničke, sportske i humanitarne i političke aktivnosti.

Radnik ne smije obavljati dodatne plaćene ili neplaćene aktivnosti u toku radnog vremena. Radnik ne smije koristiti imovinu i resurse Suda, te povlaštene informacije koje dobije obavljanjem radene dužnosti za dodatne poslovne aktivnosti. Radnik ne smije koristiti poziciju u Sudu za promociju svoje poslovne aktivnosti.

Radnik mora izbjegavati korištenje svog položaja za promociju poslovnih subjekata, promociju investiranja u poslovne poduhvate, te prikupljanje sredstava za aktivnosti poslovnih subjekata, što uključuje i zabranu reklamiranja poslovnih subjekata među zaposlenim u Sudu. 

Prilikom prihvatanja bilo koje neplaćene aktivnosti, radnik je dužan voditi računa o izbjegavanju sukoba interesa. U slučaju nedoumice o mogućem sukobu interesa, radnik je dužan zatražiti mišljenje predsjednika suda i postupiti u skladu sa njegovim mišljenjem. 

Radnik može i bez odobrenja predsjednika suda da obavlja obrazovne, naučne i stručne te kulturne, umjetničke, sportske i humanitarne aktivnosti ukoliko ga ne dovode u situaciju sukoba interesa u odnosu na njegove dužnosti zaposlenika Suda. 

Radnik može biti član građanske organizacije samo ukoliko aktivnosti u građanskoj organizaciji obavlja izvan njegovog radnog vremena i ukoliko ga ove aktivnosti ne dovode u situaciju sukoba interesa u odnosu na njegove dužnosti radnika u Sudu.

Radnik ne smije koristiti svoju poziciju u Sudu i povlaštene informacije koje dobije obavljanjem svojih poslova za stvaranje nedozvoljene prednosti u zapošljavanju, imenovanju ili obavljanju svoje buduće aktivnosti.
POKLONI
Član 9.
Radnik ne smije direktno ili indirektno tražiti, dati, prihvatiti ili pristati na prihvatanje bilo kakvog poklona ili druge koristi za sebe ili drugog, za obavljanje, izbjegavanje ili odugovlačenje obavljanja službene dužnosti, tokom obavljanja dužnosti u Sudu, kao i nakon prestanka rada u Sudu. Ova zabrana se odnosi na stranke u predmetima, njihove zastupnike, srodnike, te svakog pojedinca koji radniku ponudi poklon ili drugu korist vezanu za postupanje ili propuštanje u obavljanju službene dužnosti.

Ukoliko je radniku ponuđen poklon ili neka druga korist dužan je da poklon ili drugu korist odbije, odnosno uručen poklon vrati i da odmah o tome sačini službenu zabilješku i obavijesti predsjednika suda.

U skladu sa zakonom i drugim propisima koji regulišu postupanje sa poklonima, radnik može primiti simboličan poklon, u skladu sa prilikom u kojoj se daje, protokolarni poklon ili uobičajeno gostoprimstvo, pod uslovom da se taj poklon ne može opravdano smatrati za pokušaj uticanja na obavljanje radnih dužnosti radnika. 

lnformativni materijal za službenu upotrebu, kao što su knjige, časopisi, kalendari i nosači podataka, te učešće u edukaciji ili konferenciji bez naknade (izuzimajući putne troškove) se ne smatraju poklonom. Naknade za putne troškove za učešće u edukaciji ili konferenciji su dozvoljene, s tim da visina troškova ne bi trebala prelaziti prosječne troškove istovrsnih putovanja. 

Ako je radnik u Sudu u nedoumici da li se ponuđeni poklon može smatrati simboličnim poklonom, dužan je da o tome zatraži mišljenje od predsjednika suda.

Radnik je dužan upozoriti bliske srodnike da ne smiju tražiti niti prihvatiti poklon ili drugu korist koja je u vezi ili bi se mogla dovesti u vezu sa obavljanjem njegove radne dužnosti.

Prilikom primanja poklona ili drugih koristi od srodnika ili interesno povezanih lica, radnik je dužan voditi računa da primanje poklona ili drugih koristi nije u vezi i da se ne može dovesti u vezu sa obavljanjem njegovih dužnosti, te da srodnici i interesno povezana lica ne nude poklon u svojstvu posrednika trećih lica.	

Radnik može zatražiti ili dobiti kredit, stipendiju, popust, besplatnu uslugu ili druge slične koristi pod uslovima koji su jednaki za sve građane. U navedenim situacijama, radnik ne bi trebao prihvatiti bilo kakav povlašten položaj koji se dovodi u vezu ili se može dovesti u vezu sa obavljanjem njegovih radnih dužnosti.

Radniku je zabranjeno da drugom zaposleniku ili njegovom bliskom srodniku nudi poklon ili drugu korist radi ostvarivanja bilo kakve prednosti ili koristi za sebe ili drugoga.

SPREČAVANJE NEPOTIZMA
Član 10.
Radnik je dužan dosljedno primjenjivati pravila o izuzeću iz postupka u kojem učestvuje u okviru svojih radnih dužosti u kojem se njegov srodnik ili interesno povezano lice pojavljuje kao stranka ili oštećeni.

Radnik je dužan razmotriti potrebu da zatraži svoje izuzeće iz postupka u kojem učestvuje u okviru svojih radnih dužosti, ako postoji vjerovatnoća da će njegov srodnik ili interesno povezano lice biti pozvan da u tom postupku učestvuje kao svjedok ili vještak.

Radnik je dužan razmotriti potrebu da zatraži svoje izuzeće iz postupka u kojem učestvuje u okviru svojih radnih dužosti ukoliko njegov srodnik ili interesno povezano lice učestvuje u timu zastupnika stranaka u tom postupku, iako se lično ne pojavljuje pred Sudom, te ukoliko je zaposlen ili ima finansijski ili drugi interes u firmi koja zastupa stranke u tom postupku.

Ukoliko radnik zna da njegov bliski srodnik ima finansijski, politički ili drugi interes u postupku u kojem učestvuje u okviru svoje radne dužnosti, dužan je tražiti izuzeće. 

Radnik ne smije kontaktirati nosioce pravosudne funkcije, službenike agencija za provođenje zakona, druge zaposlenike kao ni ostala službena lica tražeći ili nudeći informacije o predmetima u kojima su stranke njegovi srodnici ili interesno povezana lica, niti tražiti da postupaju u njihovu korist.

Radnik ne smije uticati na postavljanje svojih srodnika ili interesno povezanih lica, niti njihovih poslovnih partnera, kao branioce po službenoj dužnosti u krivičnim predmetima ili zastupnika u drugim predmetima. Ovo se odnosi i na angažovanje vještaka ili sudskih tumača. Radnik ne smije strankama u postupcima koji se vode u Sudu sugerisati korištenje usluga ustanova, preduzeća ili organizacija u kojima njegovi srodnici ili interesno povezana lica imaju finansijsku ili drugu korist.

Radnik ne smije koristiti svoju poziciju u Sudu za promociju poslovne aktivnosti svog srodnika ili interesno povezanog lica. Radnik je dužan upozoriti bliske srodnike da u svojim poslovnim, finansijskim i drugim aktivnostima ne koriste njegovo ime i ugled.

Zapošljavanje bliskih srodnika u Sudu dovodi do situacije sukoba i u takvoj situaciji radnik ne smije vršiti nadzor nad radom bliskog srodnika niti odlučivati o njegovom radnopravnom statusu, pravima i obavezama, o čemu posebno vodi računa predsjednik suda.

Radnik ne smije koristiti svoj uticaj da bi osigurao zapošljavanje svojih srodnika ili interesno povezanih lica, čak i ako se radi o zapošljavanju u drugoj pravosudnoj ili bilo kojoj drugoj instituciji ili organizaciji. Ovo podrazumijeva i davanje preporuka.

OČUVANJE UGLEDA SUDA
Član 11.
Radnik je dužan u izvršavanju svojih radnih dužosti i u privatnom životu suzdržati se od aktivnosti koje su nedolične i koje bi mogle narušiti njegov lični ugled, ugled Suda i pravosuđa u cjelini. Radnik je dužan ponašati se na način da afirmiše povjerenje javnosti u integritet i nezavisnost pravosuđa.

Radnik neće dozvoliti da njegovi porodični, društveni i drugi odnosi nedolično utiču na obavljanje njegovih radnih dužosti u Sudu. 

Radnik je dužan odnositi se prema sudijama i drugim zaposlenicima Suda s poštovanjem i svojim ponašanjem poticati međusobno povjerenje, saradnju, pristojnost i strpljenje. Radnik je dužan da, u odnosu sa sudijama i drugim radnicima obezbijedi potrebnu saradnju, ne ometa proces rada, pospješuje profesionalne odnose i radnu atmosferu i da izbjegava radnje koje bi imale štetne posljedice po ugled Suda.

Radnik ne smije vršiti mobing nad drugim zaposlenicima ili uznemiravanje, uključujući i seksualno uznemiravanje i uznemiravanje po osnovu pola/roda drugih zaposlenika ili trećih lica s kojima dolazi u kontakt u obavljanju službenih dužnosti. 

Radnik je dužan održavati zdravo i uredno radno okruženje u službenim prostorijama Suda. Radnik je dužan ponašati se i biti obučen u skladu sa pravilnicima o unutrašnjem sudskom poslovanju, kućnim redom Suda i drugim propisima kojima je ovo pitanje regulisano. 

POSTUPANJE SA SLUŽBENIM INFORMACIJAMA I DAVANJE IZJAVA U JAVNOSTI
Član 12.
Radnik je dužan da na propisan način postupa sa svim informacijama i dokumentima do kojih dođe u obavljanju svojih dužnosti, posebno vodeći računa o povjerljivosti i dužan je preduzeti sve neophodne mjere da, u skladu s propisima, zaštiti tajne podatke, kao i lične podatke koji su mu dostupni u okviru obavljanja radnih dužosti .

Radnik je dužan sve informacije do kojih dođe tokom obavljanja radnih dužosti  čuvati kao službenu tajnu te ih ne smije neovlašteno saopštavati u toku i nakon prestanka rada u Sudu. Radnik ne smije otkrivati informacije koje se odnose na lične prilike stranaka i drugih lica koja se pojavljuju u postupcima pred Sudom.

Radnik ne smije javno ili privatno komentarisati završene predmete ili predmete koji su u toku.

Radnik se u obavljanju svoje dužnosti može konsultovati o pravnim ili praktičnim pitanjima sa drugim radnicima pravosudnih institucija, vodeći računa da sa dobijenim informacijama postupa na propisan način, štiteći povjerljivost podataka i izbjegavajući mogući sukob interesa.

Radnik je dužan pribaviti saglasnost predsjednika suda o svojim planiranim istupima u javnosti.

Radnik je dužan da u svim oblicima javnog nastupa i djelovanja u kojima predstavlja Sud iznosi stavove Suda, u skladu sa propisima, ovlaštenjima, stručnim zvanjem i ovim Kodeksom. Ukoliko u okviru javnog nastupa zaposlenik iznosi svoj lični stav, dužan je na jasan način staviti do znanja prisutnima da se radi o njegovom ličnom stavu, vodeći računa da se njegovo javno izrečeno mišljenje može protumačiti i percipirati kao mišljenje pravosuđa u cjelini. 

U javnim nastupima u kojima ne predstavlja Sud, radnik ne smije iznositi podatke iz djelokruga rada Suda ili poslova svog radnog mjesta, koji bi mogli narušiti ugled Suda i povjerenje građana u Sud i pravosuđa kao cjeline.

Radnik je dužan voditi računa da u privatnim razgovorima ne daje neprimjerene izjave, odnosno izjave kojima se može dovesti u pitanje njegova nepristrasnost i integritet pravosuđa, uključujući i iznošenje podataka o karakteristikama nosilaca pravosudnih funkcija i ostalih radnika Suda.

Prilikom iznošenja ličnih stavova i mišljenja te drugih informacija putem društvenih mreža i drugih medija, zaposlenik je dužan voditi računa o očuvanju ličnog ugleda, ugleda Suda, kao i pravosuđa u cjelini.

NADZOR NAD PRIMJENOM KODEKSA
Član 13.
[bookmark: _Hlk76376434]Predsjednik suda, sekretar suda i koordinator Plana integriteta, kao i osoba koju ovlasti predsjednik suda vrše nadzor nad primjenom ovog Kodeksa.

Predsjednik suda je dužan upoznati sve radnike sa sadržajem ovog Kodeksa i predviđenim pravilima ponašanja.

Predsjednik suda kontinuirano prati i identifikuje etičke rizike koji mogu negativno uticati na rad Suda i razvija praksu otvorene komunikacije i rasprave među sudijama i radnicima o pitanjima etike, integriteta i sprečavanja sukoba interesa u obavljanju radnih dužnosti. 

Predsjednik suda je dužan da redovno, a najmanje jednom godišnje, organizuje diskusiju unutar Suda o najčešćim etičkim dilemama i izazovima u vezi sa obavljanjem radnih dužnosti u Sudu. 

Predsjednik suda je dužan da kreira pretpostavke za provođenje i redovno unapređivanje obuke o etici, integritetu i sprečavanju sukoba interesa u pravosuđu za radnike Suda na godišnjem nivou.
 
Predsjednik suda uspostavlja i zajedno sa sekretarom suda kontroliše vođenje evidencija potrebnih za praćenje primjene ovog Kodeksa i ovlašćuje osobu koja će voditi te evidencije, uključujući, ali ne ograničavajući se na:
 
a) izjave o sukobu interesa
b) zahtjevima za izuzeće
c) podatke o srodnicima koji rade u Sudu
d) podatke o dodatnim aktivnostima, uključujući i evidencije o zahtjevima, odobrenjima i mišljenjima u vezi sa obavljanjem tih aktivnosti
e) postupanje sa primljenim i ponuđenim poklonima
f) komunikaciju ex parte
g) odbijanje nezakonitog naloga
h) javne nastupe 
i) pohađanje obuke iz oblasti etike, integriteta i sprečavanja sukoba interesa
j) prijave podnesene protiv zaposlenika za kršenje Kodeksa.


ODGOVORNOST ZA KRŠENJE ODREDABA KODEKSA

Član 14.
Svaki radnik Suda je dužan potpisati Izjavu u kancelariji tehničkog sekretara suda u roku od 15 dana od dana stupanja na snagu ovog Kodeksa o tome da je upoznat sa sadržajem Kodeksa, a koji će svim radnicima u sudu biti dostavljen na njihove službene E-mail adrese, odnosno u printanoj formi, ukoliko radnik nema službeni E-mail.
 
Član 15.

Sekretar suda i rukovodioci svih organizacionih jedinica u sudu će periodično, a najmanje jednom u šest mjesec (na kraju polugodišta, odnosno godine), predsjedniku suda u pisanoj formi dostaviti sve informacije neophodne za praćenje primjene ovog Kodeksa, kao i sve informacije za procjenu postignutih radnih rezultata zaposlenih u toj organizacionoj jedinici, posmatrano kroz poštivanje odredaba ovog Kodeksa.

Obezbjeđivanje informacija se, izmedju ostalog, odnosi na:
· načine, efikasnost i kvalitet obavljanja poslova i zadataka u propisanim rokovima i načine međusobne profesionalne poslovne komunikacije i ophođenja svih zaposlenih u toj organizacionoj jedinici, prema svim zaposlenima - radnim kolegama, neposrednom rukovodiocu i prema predsjedniku suda.

Član 16.

Kršenje pravila ponašanja predviđenih ovim Kodeksom može predstavljati povredu službene i radne dužnosti i biti osnov za pokretanje disciplinskog postupka, a u skladu sa važećim zakonskim i podzakonskim propisima o disciplinskoj i materijalnoj odgovornosti zaposlenih u Okružnom sudu u Banjaluci.

Član 17.

Stupanjem na snagu ovog Kodeksa prestaje da važi Kodeks ponašanja radnika Okružnog suda u Banjaluci, broj 011-0-Su-15-001 875 od 30. 11. 2015 godine.

Član 18.

Ovaj Kodeks stupa na snagu osmog dana od dana objavljivanja na Oglasnoj tabli suda i na službenoj web. stranici suda  



                                                                                                                 Predsjednica suda 
[bookmark: _GoBack]                                                                                                          Marija Aničić Zgonjanin                  

